
GUVERNUL ROMÂNIEI



**HOTĂRÂRE**

**privind deschiderea punctului internaţional de trecere a frontierei de stat Beba Veche (România) - Kübekháza (Ungaria), completarea anexei nr. 1 la Normele metodologice de aplicare a Ordonanţei de urgenţă a Guvernului nr. 105/2001 privind frontiera de stat a României, aprobate prin Hotărârea Guvernului nr. 445/2002, precum și pentru trecerea în domeniul public al statului și în administrarea Ministerului Transporturilor și Infrastructurii a sectorului de drum județean DJ 682, inclusiv a terenului aferent acestuia aflate în domeniul public al județului Timiș și în administrarea Consiliului Județean Timiș, precum și încadrarea acestuia în categoria funcțională a drumurilor de interes naţional**

Luând în considerare prevederile art. 3 alin. (4) lit. a) din *Convenţia dintre România şi Republica Ungară privind controlul traficului rutier şi feroviar, semnată la Bucureşti la 27 aprilie 2004, ratificată prin Legea nr. 191/2005, publicată în Monitorul Oficial al României, Partea I, nr. 571 din 4 iulie 2005, potrivit căreia g*uvernele statelor contractate reglementează prin acorduri separate înființarea unor puncte de trecere a frontierei sau desființarea de noi puncte de trecere a frontierei, orarul de funcționare, caracterul traficului și modificarea acestuia;

Având în vedere că punctele de trecere a frontierei româno-ungare sunt indicate în *Acordul* *dintre Guvernul României şi Guvernul Republicii Ungare, semnat la București la 21 decembrie 2006, pentru aplicarea Convenţiei dintre România şi Republica Ungară privind controlul traficului rutier şi feroviar, semnată la Bucureşti la 27 aprilie 2004*.

În temeiul art. 108 din Constituţia României, republicată, al art. 9 alin. (1) din Ordonanţa de urgenţă a Guvernului nr. 105/2001 privind frontiera de stat a României, aprobată cu modificări prin Legea nr. 243/2002, cu modificările şi completările ulterioare, , al art. 867 alin. (1) din Codul civil, republicat, cu modificările și completările ulterioare, al art. 12 alin. (1) din Ordonanța Guvernului nr. 43/1997 privind regimul drumurilor, republicată cu modificările și completările ulterioare, precum și al art. V alin. (4) din Legea nr. 198/2015 privind aprobarea Ordonanţei Guvernului nr. [7/2010](file:///C:\Users\user\sintact%204.0\cache\Legislatie\temp72350\00129032.htm) pentru modificarea şi completarea Ordonanţei Guvernului nr. [43/1997](file:///C:\Users\user\sintact%204.0\cache\Legislatie\temp72350\00022929.htm) privind regimul drumurilor,precum și al art. 288, art. 297 alin. (1) lit. a) și art. 299 din Ordonanță de urgență a Guvernului nr. 57/2019 privind codul administrativ, cu modificările și completările ulterioare.

**Guvernul României adoptă prezenta hotărâre.**

**Art. 1.** – **(1)** Se aprobă deschiderea punctului internațional de trecere a frontierei Beba Veche (România) - Kübekháza (Ungaria) pentru traficul internațional de persoane, precum şi pentru traficul internațional de mărfuri, până la limita de greutate totală de 3,5 tone.

**(2)** Controlul traficului de persoane care ies de pe teritoriul Ungariei și intră pe teritoriul României, respectiv al celor care ies de pe teritoriul României și intră pe teritoriul Ungariei – inclusiv controlul persoanelor participante la traficul internațional de mărfuri – are loc pe teritoriul României, într-un loc comun. În acest scop, pe teritoriul României se înființează un loc de serviciu ungar pentru controlul traficului de frontieră.

**(3)** Programul de lucru al punctului internațional de trecere a frontierei, prevăzut la alin. (1), este zilnic, de la ora 08:00 la ora 20:00 (ora României) și de la ora 07.00 la ora 19.00 (ora Ungariei).

**(4**) Punctul de trecere a frontierei prevăzut la alin. (1) se dă în folosință după realizarea infrastructurii, asigurarea personalului și a utilităților necesare în vederea desfășurării în bune condiții a controlului de frontieră, în conformitate cu normele și standardele în vigoare.

**(5)** În cazul creării condițiilor tehnice și de infrastructură necesare, părțile române și cele ungare pot conveni despre prelungirea programului de lucru, precum și folosirea punctului de trecere a frontierei pentru traficul internațional de mărfuri, până la limita de greutate totală de 7,5 tone.

**(6)** Data deschiderii punctului de trecere a frontierei se va conveni pe cale diplomatică, după crearea condițiilor necesare de personal, tehnice și de infrastructură.

**Art. 2.** – **(1)** Punctul internațional de trecere a frontierei prevăzut la alin. (1), funcționează în spații care corespund cerințelor de desfășurare a activității de control în concordanță cu reglementările în vigoare.

**(2)** Spațiile şi utilitățile necesare pentru desfășurarea activităților de control la trecerea frontierei se asigură de către administratorul punctului de trecere a frontierei, conform legii.

**(3)** Costurile cu utilităţile aferente se achită de către administratorul imobilului şi se recuperează de la fiecare instituţie în parte, pe bază de protocol, în condiţiile legii.

**Art. 3.** – **(1)** Posturile necesare efectuării controlului la frontiera de stat sunt asigurate prin suplimentarea numărului de posturi aprobat Poliţiei de Frontieră Române, din numărul total de posturi aprobat Ministerului Afacerilor Interne.

**(2)** Posturile necesare efectuării controlului specific de către Compania Națională de Administrare a Infrastructurii Rutiere - S.A. sunt asigurate prin suplimentarea numărului de posturi aprobat acestui operator economic prin bugetul de venituri și cheltuieli.

**(3)** Cheltuielile de personal, pentru dotări şi alte amenajări specifice se suportă de fiecare instituție/entitate publică, care desfăşoară activităţi în punctul de trecere a frontierei, în conformitate cu prevederile art. 12 din [Ordonanţa de urgenţă a Guvernului nr. 105/2001](file:///C:\oficiale\index\act\29296\datac\2015-07-07#A0) privind frontiera de stat a României, aprobată cu modificări prin [Legea nr. 243/2002](file:///C:\oficiale\index\act\35785\datac\2015-07-07#A0), cu modificările şi completările ulterioare, cu încadrarea în creditele de angajament și creditele bugetare anuale aprobate, potrivit legii, prin bugetul fiecărui ordonator principal de credite, respectiv cu încadrarea în prevederile bugetare aprobate prin bugetul de venituri și cheltuieli al Companiei Naționale de Administrare a Infrastructurii Rutiere – S.A.

**(4)** Personalul, spațiile şi dotările necesare instituțiilor care desfăşoară activităţi în punctul de trecere a frontierei sunt prevăzute în anexele nr. 1-2.

**(5)** Personalul Companiei Naţionale de Administrare a Infrastructurii Rutiere - S.A. îşi desfăşoară activitatea specifică la frontieră, potrivit art. 60 alin. (11) din Ordonanţa Guvernului nr. [43/1997](file:///C:\Users\user\sintact%204.0\cache\Legislatie\temp134430\00022929.htm) privind regimul drumurilor, republicată, cu modificările şi completările ulterioare, şi art. 9 alin. (2) lit. c) pct. (i) din Ordonanţa Guvernului nr. [15/2002](file:///C:\Users\user\sintact%204.0\cache\Legislatie\temp134430\00053682.htm) privind aplicarea tarifului de utilizare şi a tarifului de trecere pe reţeaua de drumuri naţionale din România, aprobată cu modificări şi completări prin Legea nr. [424/2002](file:///C:\Users\user\sintact%204.0\cache\Legislatie\temp134430\00056198.htm), cu modificările şi completările ulterioare, în spaţii amenajate pe teritoriul României.

**Art. 4.** – La data intrării în vigoare a prezentei hotărâri, punctul I din anexa nr. 1 la Normele metodologice de aplicare a Ordonanţei de urgenţă a Guvernului nr. 105/2001 privind frontiera de stat a României, aprobate prin Hotărârea Guvernului nr. 445/2002, cu modificările şi completările ulterioare, după subpunctul 16 se introduce un nou subpunct, subpunctul 17, cu următorul cuprins:

„17. Beba Veche, judeţul Timiș – rutier”

**Art. 5.** – **(1)** Se aprobă preluarea sectorului de drum județean DJ 682, inclusiv a terenului aferent acestuia, având datele de identificare prevăzute în anexa nr. 3, din domeniul public al județului Timiș și din administrarea Consiliului Județean Timiș, în domeniul public al statului și în administrarea Ministerului Transporturilor și Infrastructurii, prin Compania Națională de Administrare a infrastructurii Rutiere – S.A., precum şi încadrarea acestuia în categoria funcțională a drumurilor de interes național, în condițiile legii.

**(2**) Se aprobă înscrierea bunului prevăzut la alin. (1) în inventarul centralizat al bunurilor din domeniul public al statului.

**Art. 6.** – Predarea-preluarea sectorului de drum județean DJ 682, inclusiv a terenului aferent acestuia, prevăzut la art. 3, se face pe bază de protocol încheiat între părţile interesate, în termen de 30 de zile de la data intrării în vigoare a prezentei hotărâri.

**Art. 7.** –Ministerul Transporturilor și Infrastructurii, împreună cu Ministerul Finanțelor vor opera modificările corespunzătoare în Anexa nr. 16 la Hotărârea Guvernului nr. 1705/2006 pentru aprobarea inventarului centralizat al bunurilor din domeniul public al statului, cu modificările şi completările ulterioare.

**Art. 8.** –La data intrării în vigoare a prezentei hotărâri, Hotărârea Guvernului nr. 540/2000 privind aprobarea încadrării în categorii funcţionale a drumurilor publice şi a drumurilor de utilitate privată deschise circulaţiei publice, publicată în Monitorul Oficial al României, Partea I, nr. 338 şi 338 bis din 20 iulie 2000, cu modificările şi completările ulterioare, se modifică şi se completează în mod corespunzător.

**Art. 9.** – Anexele nr. 1-3 fac parte integrantă din prezenta hotărâre.

**PRIM-MINISTRU**

**ION – MARCEL CIOLACU**